MRK gaan nou hof toe oor MalemaJulius Malema, leier van die EFF (Foto: EFF/Twitter) Die Menseregtekommissie sê hy wil graag misverstande deur die EFF en sy leier Julius Malema, asook in sekere mediaberigte oor die stappe wat die MRK tot dusver gedoen het, regstel. “Die bewerings deur die EFF en Malema dat die kommissie ongunstige bevindings teen hulle gemaak het, is verkeerd. Die kommissie het nie enige ondersoek uitgevoer nie en dus nie enige bevindings gemaak in die saak nie,” sê Wisani Baloyi, waarnemende woordvoerder van die MRK. Die kommissie is by magte om te reageer op beweerde klagtes van haatspraak op twee maniere, naamlik om ŉ ondersoek van stapel te stuur of om ŉ hofsaak te bring. “Weens die aard van sommige van die betrokke verklarings, het die kommissie bepaal dit is nodig dat dringende regstappe geneem word om ŉ dringende interdik te bekom. In hierdie verrigtinge moet die aansoeker ŉ prima facie-saak bewys en in daardie konteks moet die kommissie ŉ mening vorm of die vereistes voldoen aan die versoek vir ŉ dringende interdik.” Die kommissie het daarna ŉ skrywe aan die EFF en Malema gerig om vir hulle die geleentheid te gee om die uitlatings terug te trek, om verskoning te vra en te onderneem dat só iets nie weer in die toekoms sal gebeur nie. “Die verwagting was dat ŉ positiewe reaksie die behoefte aan ŉ dringende interdik in die hof sou uitskakel.” Baloyi sê in die lig van die EFF en Malema se weiering om samewerking te gee, sal die kommissie nou ŉ dringende aansoek in die hof bring vir ŉ interdik. “As die kommissie ŉ ondersoek van stapel gestuur het, sou Malema die voordeel gehad het om te reageer op die bewerings, soos normaalweg gebeur wanneer ŉ besluit geneem word om ŉ beweerde menseregteskending te ondersoek. Die besluit om in die hof voort te gaan, eerder as om verder ondersoek in te stel, is geneem weens die kommissie se kommer vir dit wat blyk baie ernstige dreigemente van geweld te wees.” Maroela Media het vroeër berig die EFF het te kenne gegee dat hy en sy leier nie om verskoning sal vra vir uitlatings wat volgens die Menseregtekommissie (MRK) op aanhitsing tot geweld en haatspraak neerkom nie. Die MRK het sedert die saamtrek op 16 Oktober in Kaapstad verskeie klagte ontvang wat verband hou met Malema se uitlatings. Die VF Plus, TLU SA en AfriForum het onder meer klagte by die kommissie ingedien. Die voorval het op 16 Oktober by die EFF se provinsiale vergadering in die Wes-Kaap plaasgevind. Malema het onder meer tydens die geleentheid gesê: “Julle moet nooit bang wees om dood te maak nie, ’n rewolusie vereis dat daar op een of ander punt doodgemaak moet word, want doodmaak is deel van ’n rewolusionêre daad.”